కార్పొరేట్ల గిప్టులకు జీఎస్టీ దెబ్బ
- దీపావళి బడ్జెట్‌లో 35-40% కోత : అసోచామ్‌ తాజా సర్వేలో వెల్లడి
న్యూఢిల్లీ : పెద్ద నోట్ల రద్దు, జీఎస్టీ అమలు ప్రతికూలతలు కొనసాగుతూనే ఉన్నాయి. వీటి ప్రభావంతో కార్పొరేట్‌ కంపెనీలు తమ ఉద్యోగులు, ఇతర కీలక వ్యక్తులకు అందించే బహుమానాల బడ్జెట్‌కు భారీగా కొత పెట్టాయని పరిశ్రమ బాడీ అసోచామ్‌ సర్వేలో వెల్లడయ్యింది. ప్రస్తుత దీపావళి పండుగకు అందించే గిప్టుల బడ్జెట్‌లో 35-40 శాతం మేర కోత పెట్టాయని ఈ సర్వేలో తేలింది. ఈ అంశంపై దేశంలోని అహ్మాదాబాద్‌, బెంగళూరు, హైదరాబాద్‌, చెన్నరు, లక్నో, ముంబయి తదితర ప్రథమ, ద్వితీయ, తృతీయ శ్రేణీ నగరాల్లోని 758 కంపెనీలను అసోచామ్‌ సర్వే చేసింది. ప్రతీ ఏడాది దీపావళి సందర్బంగా కార్పొరేట్‌ కంపెనీలు తమ అసోసియేట్‌, నెట్‌వర్క్‌ భాగస్వాములు, ఉద్యోగులు, ఇతర ముఖ్యమైన వ్యక్తులకు బహుమతులు ఇస్తుంటాయి. జీఎస్టీ , పెద్ద నోట్ల రద్దు వల్ల ఈ సారి పండుగకు బహుమానాలు భారీగా తగ్గాయని అసోచామ్‌ పేర్కొంది. నోట్ల రద్దు, జీఎస్టీ అమలు వల్ల వ్యాపారాలపై ప్రభావం పడటంతో ఆయా కంపెనీలు నిర్వహణ వ్యయం తగ్గించుకునే పనిలో భాగంగా కోతలకు దిగాయని పేర్కొంది. ఎఫ్‌ఎంసీజీ కంపెనీలు పండుగ సీజన్‌లో చాకోలెట్‌, కూకీస్‌, స్వీట్ల అమ్మకాలపై ఆశలు పెంచుకుంటాయని అసోచామ్‌ సెక్రటరీ జనరల్‌ రావత్‌ పేర్కొన్నారు. అయితే ఈసారి సాధారణం కంటే తక్కువ అమ్మకాలు జరుగుతున్నాయని పేర్కొన్నారు. అదే విధంగా వాషింగ్‌ మిషన్లు, రిఫ్రీజిరేటర్లు, ఒవెన్లు, విద్యుత్‌ స్టవ్‌ తదితర కన్సూమర్‌ డ్యూరెబుల్స్‌ అమ్మకాలు కూడా అంతంత మాత్రంగానే ఉన్నాయన్నారు. అత్యధిక విలువ కలిగిన స్మార్ట్‌ఫోన్‌ అమ్మకాలు కూడా ఈ సారి ఎక్కువగానే దెబ్బతిన్నాయన్నారు.
మీ స్నేహితులకు రికమెండ్ చెయ్యండి